Putin Rossiya kimyoviy qurolni yo‘q qilish bo‘yicha boshqa davlatlarga o‘rnak bo‘lganini aytdi

Rossiya prezidenti Vladimir Putin kimyoviy qurolga ega davlatlarni Rossiyaga ergashib, ushbu arsenaldan xalos bo‘lishga chaqirdi. Bu haqda “Vedomosti” xabar bermoqda.

Putin kimyoviy qurolni taqiqlash konvensiyasiga a’zo davlatlar konferensiyasining 22-sessiyasiga yo‘llangan maktubida bu borada Rossiya boshqalar uchun o‘rnak bo‘la olishini ta’kidladi.
“Ishonchim komilki, qat’iy siyosiy irodaning namoyish etilishi umumiy maqsadimizga — kimyoviy quroldan xoli erkin dunyo yaratishga erishishimizga yordam beradi”, — deyiladi Kreml saytida chop etilgan murojaatda.
Putin 2017-yili Rossiya o‘zidagi kimyoviy qurol arsenalidan butunlay xalos bo‘lganini eslatib o‘tdi.
Eslatib o‘tamiz, 27-sentabr kuni Udmurtiyadagi “Kizner” obyektida mamlakatdagi so‘nggi kimyoviy qurol arsenali yo‘q qilingan edi.